text: “Визитата ви бе повод да бъде унижен ЕС”, заяви евродепутатът от Прогресивния алианс на социалистите и демократите Кати Пири, цитирана от БНР.
  Групата “Обнови Европа” определи посещението на Борел като “грешка при подобни условия”. Според либералите това посещение е изпратило грешното дипломатическо послание и Борел е паднал в заложен медиен капан.
  Групата “Идентичност и демокрация” нарече пътуването “смело и необходимо”, като добави, че Русия постоянно търпи обиди от институциите на ЕС. Русия няма да спре да преследва интересите си. Да не ставаме за смях, когато даваме уроци на хората по света, скоро може руската ваксина срещу Ковид-19 да ни потрябва, допълниха от тази парламентарна сила.
  Ана Фотига от групата ЕКП заяви, че с посещението си Борел е влязъл в капана на Путин, с което е укрепил режима преди изборите. Съпартиецът й от Швеция Шарли Веймеш, от чиято страна бе един от изгонените дипломати от Русия, поиска в прав текст оставката на върховния представител. “Тези, които се надяваха, че ЕС има гръб, явно са таили надежди напразно. Върховни представителю Борел, вие трябва да си подадете оставката. Нуждаем се от някой, който може да играе в големи турнири”, заяви Веймеш.
  Групата “Левите” настоя, че Русия не вижда възможност да работи с ЕС заради изблици на русофобия. Тази парламентарна сила посочи, че трудно може подкрепата за Навални да бъде определена като масова и отбеляза, че ЕС не казва нищо например в случая с Джулиан Асандж, лишен от свобода вече десетина години. Трябва ни диалог, а не война, призова тази парламентарна сила.
  “Тук не става дума за човешки права, а за геополитически дневен ред срещу Русия, подклаждан от военно-промишлен комплекс, който се нуждае от враг, за да оправдае милионите си. Разбира се, че бяхте прав да отидете в Русия, трябва да сме ангажирани с диалог, а не с война”, каза депутатът от групата “Левите” Клеър Дейли.